Japannees vasgetrek wat amper 1 000 skoene steel | Maroela Media
Japannees vasgetrek wat amper 1 000 skoene steel
'n Japannees wat hoëhakvroueskoene "vir die lekkerte" uit nagklubs gesteel het, is vasgetrek.
In 'n bergingsruimte wat Sho(e) Sato (28) spesiaal vir die doel gehuur het, het die polisie op 450 pare skoene afgekom. Hy het hom op 6 Januarie in die lang arm van die gereg vasgeloop toe hy in 'n Tokiose rooiliggebied hom uit die voete probeer maak het. Hy het kontant en meer as R10 000 se skoonheidsmiddels by hom gehad.
Verdere ondersoeke het na die bergingsruimte gelei waar die skoene gevind is, luidens 'n mededeling Woensdag deur die polisie in Tokio.
Sato sê hy het geen planne gehad om die skoene te verkwansel nie, en dat hy dit bloot vir die lekkerte gedoen het. Hy het volgens die Japannese media die vrouepersoneel se kleedkamer as 'n "skatkis" beskryf.